РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 112-436/23

21. јул 2023. године

Б е о г р а д

На основу члана 27к став 9, у вези са ст. 1. и 3. истог члана Закона о буџетском систему („Службени гласник РС'', број 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др.закон, 103/15, 99/16, 113/17, 95/18, 31/19, 72/19, 149/20, 118/21, 118/21 – др.закон, 138/22) и члана 65. став 3. Пословника Народне скупштине („Службени гласник РС“, број 20/12 – Пречишћени текст), Одбор за административно-буџетска и мандатно-имунитетска питања је, на 29. седнициодржаној 21. јула 2023. године, разматрао захтев председника Савета Државне ревизорске институције (21 Број: 112-436/23 од 7. марта 2023. године) и донео

О Д Л У К У

о давању сагласности Државној ревизорској институцији за заснивање радног односа на неодређено време са новим лицима у 2023. години

1. Даје се сагласност Државној ревизорској институцији за заснивање радног односа на неодређено време са 34 нова лица, и то:

- 30 извршилаца са стеченим високим образовањем на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету;

- 4 извршиоца са завршеном средњом школом.

2. Запошљавање лица из тачке 1. ове одлуке, условљено је постојањем одговарајућих финансијских средстава за исплату плата, са припадајућим порезима и доприносима за новозапослене, у складу са средствима обезбеђеним Законом о буџету Републике Србије за 2023. годину, опредељеним за рад Државне ревизорске институције и Кадровским планом за 2023. годину, на који је сагласност дало Министарство финансија (акт број 119-05-00447/2022-03 од 20. јануара 2023. године).

3. Ову одлуку доставити Државној ревизорској институцији на даље поступање.

4. Ова одлука ступа на снагу даном доношења.

ПРЕДСЕДНИК ОДБОРА

Миленко Јованов

О б р а з л о ж е њ е

Председник Савета Државне ревизорске институције (у даљем тексту: ДРИ) је 7. марта 2023. године поднео Одбору за административно-буџетска и мандатно-имунитетска питања (у даљем тексту: Одбор) захтев за добијање сагласности за заснивање радног односа на неодређено време са 34 нова лица.

У образложењу захтева је наведено да би се попуњавање слободних радних места извршило по унапред утврђеној динамици, према приоритетима попуњавања, тако да структура запослених на крају 2023. године буде у складу са структуром запослених предвиђеном Кадровским планом ДРИ за 2023. годину.

У ДРИ је систематизовано 87 радних места са 426 извршилаца. На дан 7. марта 2023. године у ДРИ је запослено укупно 328 лица, од тога 11 функционера и 317 извршилаца на неодређено време, док је Кадровским планом за 2023. годину, на који је Минситарство финансија дало сагласност 27. јануара 2023. године, планирано да на крају године у ДРИ буде радно ангажовано 362 лица. Попуњавање слободних радних места са наведеним бројем извршилаца уклапа се са средствима која су Законом о буџету Републике Србије за 2023. годину („Службени гласник РС“ бр. 138/22) одобрена ДРИ. У образложењу се наводи да је ДРИ државни орган који је установљен законом са циљем да допринесе добром управљању у јавном сектору, те да је благовремено попуњавање радних места у ДРИ адекватним ревизорским кадром неопходно ради ефикасног спровођења планираних ревизија.

Одредбом члана 27 к став 1. Закона о буџетском систему прописано је да је у периоду од 1. јануара 2021. године до 31. децембра 2023. године корисницима јавних средстава дозвољено да без посебних дозвола и сагласности у текућој календарској години приме у радни однос на неодређено време и радни однос на одређено време у својству приправника до 70% укупног броја лица којима је престао радни однос на неодређено време по било ком основу у претходној календарској години (умањен за број новозапослених на неодређено време и одређено време у својству приправника у тој календарској години). Ставом 9. истог члана Закона, прописано је да се о заснивању радног односа на неодређено време и радног односа на одређено време у својству приправника изнад процента из наведеног става 1. овог члана у службама Народне скупштине, Заштитника грађана, Повереника за заштиту равноправности, Државне ревизорске институције, Повереника за информације од јавног значаја и заштиту података о личности, Агенције за спречавање корупције, Комисије за контролу државне помоћи, Републичке комисије за заштиту права у поступцима јавних набавки, Комисије за заштиту конкуренције, Комисије за хартије од вредности, Фискалног савета, Регулаторног тела за електронске медије и Агенције за енергетику Републике Србије, као и о томе да укупан број запослених, односно радно ангажованих из става 4. наведеног члана код тих корисника буде већи од процента, односно броја из ст. 4. и 6. одлучује одбор Народне скупштине надлежан за административно-буџетска питања. Ставом 4. предвиђено је да почев од 1. јануара 2021. године укупан број запослених на одређено време (изузев у својству приправника), лица ангажованих по уговору о делу, уговору о привременим и повременим пословима, преко омладинске и студентске задруге, као и посредством агенције за привремено запошљавање и лица ангажованих по другим основама, код корисника јавних средстава, не може бити већи од 10% укупног броја запослених на неодређено време, осим изузетно, уз сагласност тела Владе, на предлог надлежног органа, уз претходно прибављено мишљење Министарства; став 6. предвиђа да корисник јавних средстава који има мање од 50 запослених на неодређено време може да има највише до седам запослених, односно ангажованих лица у смислу става 4. овог члана.

Одбор је, ценећи поднети захтев, на основу овлашћења из члана 27к став 9. Закона о буџетском систему, дао тражену сагласност ДРИ за заснивање радног односа на неодређено време са 34 нова лица, према структури из захтева, с тим да је запошљавање наведеног броја извршилаца условљено постојањем одговарајућих финансијских средстава за исплату плата, са припадајућим порезима и доприносима за новозапослене, у складу са средствима обезбеђеним Законом о буџету Републике Србије за 2023. годину, опредељеним за рад ДРИ и Кадровским планом на који је сагласност дало Министарство финансија (акт број 119-05-00447/2022-03 од 20. јануара 2023. године).